Eiropas Parlamenta rezolūcija par Gvineju



Oficiālais Vēstnesis 287 E , 29/11/2007 Lpp. 0558 - 0559



P6_TA(2007)0057 Gvineja Eiropas Parlamenta rezolūcija par Gvineju Eiropas Parlaments, - ņemot vērā Reglamenta 115. panta 5. punktu, A. paužot nopietnas bažas par to, ka pēc vispārējā streika, ko 2007. gada 10. janvārī uzsāka Gvinejas arodbiedrības un pilsoniskā sabiedrība, izsakot ekonomiskas un sociālas prasības, prezidents Lansana Conté 2007. gada 13. februārī pasludināja ārkārtas stāvokli, kā arī par to, ka drošības spēki vardarbīgā veidā apspieda miermīlīgu demonstrāciju, kas notika 2007. gada 17. janvārī Konakrī; B. paužot bažas par nesenajām vardarbīgajām darbībām, drošības spēkiem nonākot konfliktā ar protestētājiem, kuri pieprasīja, lai prezidents Conté, kas nonāca pie varas 1984. gadā valsts apvērsuma rezultātā, ieceltu neatkarīgu premjerministru un nodotu savas prezidenta pilnvaras; C. tā kā prezidents Conté ir pasludinājis "aplenkuma stāvokli", kas iekļauj komandantstundu, kura ilgst 20 stundas diennaktī, aizliegumu rīkot gājienus, parādes un demonstrācijas, kā arī publiskas un privātas tikšanās, kā arī atļauju pastāvīgi rīkot pārmeklēšanas, dodot armijai plašas pilnvaras veikt "visus nepieciešamos pasākumus"; D. tā kā vardarbīga apspiešana, ko īsteno armijas īpašie drošības spēki, jo īpaši "intervences un drošības mobilā rota" un "prezidenta drošības autonomais bataljons", vardarbīgi veikto represiju rezultātā ir liels skaits cietušo, tā kā ir liecības par algotņu un partizānu klātbūtni; E. tā kā Eugene Camara iecelšana premjerministra amatā, ko 2007. gada 9. februārī veica prezidents Conté, nesaskanēja ar 2007. gada 27. janvāra vienošanos, kuru parakstīja valdība un arodbiedrības un kurā tika izteikts aicinājums nozīmēt "konsensa premjerministru" ar plašām pilnvarām uz trīs gadus ilgu pārejas posmu, kura laikā tiktu organizētas parlamenta un prezidenta vēlēšanas, kā rezultātā Gvinejā turpinās vardarbība un beztiesiskums; F. tā kā kopš 2005. gada ir bijuši vairāki gadījumi, kad drošības spēki atklāj uguni uz neapbruņotiem demonstrantiem, sevišķi 2006. gada jūnijā, kad valdība brutāli izkliedēja demonstrācijas, kuras tika rīkotas pret pamatpreču cenu pieaugumu, un policisti un karavīri nošāva vismaz 13 neapbruņotus demonstrantus; G. tā kā Gvineja ir apveltīta ar zeltu, dzelzi un boksītu, kā arī auglīgiem zemes un ūdens resursiem, tostarp zivju krājumiem, kuri varēja veicināt iedzīvotāju dzīves līmeņa celšanos, ja vien valstī būtu pastāvējusi demokrātiska atbildība, 1. nosoda nesamērīgo un pārlieku biežo spēka izmantošanu no Gvinejas drošības spēku puses neseno demonstrāciju laikā dažādās valsts daļās, kad tika nogalināti daudzi civiliedzīvotāji, ievainoti vairāki demonstranti un arestēti arodbiedrību līderi un citi; 2. uzsver, cik nozīmīgi ir iecelt "konsensa premjerministru" atbilstoši prezidenta Conté solījumiem; 3. aicina izveidot neatkarīgu starptautisku izmeklēšanas komiteju, atbildību par kuru uzņemtos ANO un kura izmeklētu nesenās slepkavības un senāk notikušos cilvēktiesību pārkāpumus, kā arī noskaidrotu, kurš ir atbildīgs par šiem noziegumiem, un nodotu šīs personas tiesai, lai tādējādi izbeigtu šo nesodāmību; 4. aicina Gvinejas varas iestādes nekavējoties atbrīvot visus cilvēkus, kas tika arestēti demonstrāciju laikā, ja pret viņiem nav izvirzītas pamatotas apsūdzības, un, ja šādas apsūdzība pastāv, nodrošināt, ka šie cilvēki tiek nekavējoties un taisnīgi tiesāti, visas tiesas laikā garantējot viņu procesuālo tiesību ievērošanu; 5. mudina ievērot un atjaunot pilsoniskās un arodbiedrību brīvības, kā arī pārtraukt varas ļaunprātīgu izmantošanu, kas raksturo 23 gadus ilgo prezidenta režīmu; aicina uzsākt sarunas ar pilsoniskās sabiedrības organizācijām un arodbiedrībām, lai prasības tiktu apmierinātas sarunu ceļā; 6. aicina Gvinejas iestādes nekavējoties pārtraukt cilvēku nogalināšanu, aicina nekavējoties atvilkt ārvalstu karaspēku un mudina īstenot demokrātisku pāreju uz sistēmu, kas atbilstu Gvinejas iedzīvotāju vēlmēm; 7. lūdz Eiropas Komisiju izskatīt politiska dialoga iespēju, kā tas paredzēts Kotonū nolīguma 96. pantā; 8. uzdod priekšsēdētājam nosūtīt šo rezolūciju Padomei, Komisijai, dalībvalstu valdībām, Āfrikas Savienībai, Rietumāfrikas valstu ekonomikas savienībai, Gvinejas valdībai un ANO ģenerālsekretāram. --------------------------------------------------